Rikunarita-ORG/Wikinium huggingface dataset:
# 隱蕃

**隱蕃**者，漢青州人也。黃龍二年，為魏明帝使，投吳。上書曰：「臣聞紂為無道，微子先出。高祖寬明，陳平先入。臣年二十二，委棄封域，歸命有道，賴蒙天靈，得自全致。臣至北有日，而主者同之降人，未見精別，使臣徽言妙旨，不得上達。於邑三歎，曷惟其已。謹詣闕拜章，乞蒙引見。」吳主孫權即召入。及陳時務，甚有辭觀，以蕃盛論刑獄，用為廷尉監。

蕃常車馬雲集，賓客盈堂。左將軍朱據、廷尉郝普稱蕃有王佐之才，普尤與之親善善，常怨歎其屈。潘濬子翥亦與周旋，饋餉之。濬聞大怒，疏責翥，又羊衜同宣詔郎楊迪拒不與通，當時人咸怪之。

頓之，蕃謀叛事覺，乃亡走，捕得，考問黨與，蕃無所言。權使將入，謂曰：「何乃以肌肉為人受毒乎？」蕃曰：「孫君，丈夫圖事，豈有無伴！烈士死，不足相牽耳。」遂閉口而死。後普為權所責，亦自殺；據禁止，歷時乃解；濬等亦為眾所服。

## 評

胡綜對權曰：「蕃上書，大語有似東方朔，巧捷詭辯有似禰衡。而才皆不及。未可以治民，且試以都輦小職。」及蕃死，綜拜偏將軍。

## 據

* 《三國志·吳書·是儀胡綜傳》
* 《資治通鑑》

## 註
# 吳範

**吳範**字**文則**，漢會稽上虞人也。

範以治歷數，風氣聞於郡中。舉有道，詣京都，世亂不行。會孫權起於東南，範委身服事，每有災祥，推數言狀，其術多效，遂以顯名。

初，權在吳郡，欲討黃祖。範曰：「今茲少利，不如明年。明年戊子，荊州劉表亦身死國亡。」權遂征祖，不能克。明年，軍出，行及尋陽，範令催兵急行，至即破祖。權恐失祖，範曰：「未遠，必生擒祖。」至五更中，果得之。範又言：「江南有王氣，亥子之間有大福慶。」權曰：「若終如言，以君為侯。」

劉表竟死，荊州分割。及壬辰歲，範又白言：「歲在甲午，劉備當得益州。」呂岱從蜀還，遇之白帝，說備部眾離落，必不克。權以難範，範曰：「臣所言者天道也，而岱所見者人事耳。」備即得蜀。

權與呂蒙謀襲關羽，近臣多曰不可。範曰：「得之。」後羽在麥城請降。權問犯曰：「競當降否？」範曰：「彼有走氣，言降詐話耳。」權使潘璋邀其徑路，覘候者還，自羽已去。範曰：「雖去不免。」問其期，曰：「明日日中。」權立表下沙漏以待之。及中不至，權問其故，範曰：「時尚未正中也。」頃之，有風動帷，犯拊手曰：「羽至矣。」須臾，外稱萬歲，傳言得羽。

後權與曹魏為好，範曰：「以風氣言之，彼以貌來，其實有謀，宜為之備。」終皆如言，其占驗明審如此。權以範為騎都尉，領太史令，數從訪問，欲知其竅。範不告權。權由是恨之。

權為吳王，範曰：「昔在吳中，嘗言此事，大王識之邪？」王曰：「有之。」因呼左右，以侯綬與範。範手推不受。及後論功，以範為都亭侯。後削其名。

範素與魏滕相善。滕嘗有罪，權責怒甚嚴，敢有諫者死。範乃髡頭自縛門下，使鈴下以聞。鈴下不敢，範曰：「使汝為吳範死，子以屬我。」鈴下乃排閣入。言未卒，權大怒，欲便投以戟。範突入，叩頭流血，言與涕並。良久，權釋，乃免滕。滕見範謝曰：「父母能生長我，不能免我於死。丈夫相知，如汝足矣，何用多為！」

黃武五年，範病卒。長子先死，少子尚幼，於是業絕。權追思之，募三州有能舉知術數如吳範、趙達者，封千戶侯，卒無所得。

範為人剛直，頗好自稱，然與親故交接有終始。

## 據

* 《三國志·吳書·吳範劉惇趙達傳》
# 趙達

**趙達**字**子仁**，漢河南人也。少從侍中單甫受學，用思精密。謂東南有王者氣，可以避難，故脫身渡江，客居上虞。

達嘗宴於鄰家，取盤中箸，再三從橫之，乃言：「卿東壁下有美酒一斛，又有鹿肉三斤，何以辭無？」時坐有他賓，主人慚曰：「以卿善射有無，欲相試耳，竟效如此。」遂出酒酣飲。又有書簡上作千萬數，著空倉中封之，令達算之。達處如數，云：「但有名無實。」其精微若是。

達寶惜其術，自闞澤、殷禮皆名儒善士，達秘而不告。太史丞公孫滕少師事達，拜跪而請其術。達曰：「吾先人得此術，欲圖為帝王師，至仕來三世，不過太史郎，誠不欲復傳之。且此術微妙，頭乘尾除，一算之法，父子不相語。然以子篤好不倦，今真以相授矣。」飲酒數行，達起取素書兩卷，大如手指，達曰：「當寫讀此，由自解也。吾久廢，不復省之。今欲思論一過，數日當以相與。」滕如期往，至乃陽求索書，驚言失之，云：「女婿昨來，必是渠所竊。」遂從此絕。

孫權行師征伐，每令達有所推步，皆如其言。權問其法，達終不語，由此見薄，祿位不至。達常笑謂諸星氣風術者曰：「當回算帷幕，不出戶牖以知天道，而反晝夜暴露以望氣樣，不亦難乎！」閒居無為，引算自校，乃歎曰：「吾算訖盡某年月日，其終矣。」後如期死。權聞達有書，求之不得，法術絕焉。

達治九宮一算之術，究其微旨，是以能應機立成。對問若神，無不中效，法術絕焉。

## 評

* 陳壽：「三子各於其術精矣，其用思妙矣，然君子等役心神，宜於大者遠者，是以有識之士，捨彼而取此也。」

## 據

* 《三國志·吳書·吳範劉惇趙達傳》
# 樓玄

**樓玄**字**承先**，吳沛郡蘄縣人也。景帝時為監農御史。末帝即位，與王蕃、郭逴、萬彧俱為散騎中常侍，出為會稽太守，入為大司農。

玄奉法而行，應對切直，數迕皓意，漸見責怒。後人誣白玄與賀邵謗訕政事，遂被詔詰責，送付廣州。東觀令華核遂上疏保之。皓復徙玄及子**據**，付交阯將張亦，令殺之。玄隨亦討賊，持刀步涉，見亦輒拜，亦未忍殺。會亦暴卒，玄殯斂亦，於器中見敕書，自殺。

## 評

* 陳壽：「樓玄清白節操，才理條暢……胡沖以為玄、邵、蕃一時清妙，略無優劣，必不得已，玄宜在先，邵當次之……然此數子，處無妄之世而有名位，強死其理，得免為幸耳。」

## 據

* 《三國志·吳書·王樓賀韋華傳》
# 劉焉

**漢陽城侯益州牧劉焉**，字**君郎**，江夏竟陵人也，西漢魯恭王後。少任州郡，帝以宗室拜中郎，後以師祝公喪去官。

焉居陽城山，積學教授，舉賢良方正，辟司徒府，歷雒陽令、冀州刺史、南陽太守、宗正、太常。

時靈帝政化衰缺，四方寇起，國家多亂。乃諫曰：「刺史太守貨賂為官，割剝百姓，以致離叛。可選清名重臣為牧伯，鎮安方夏。」議罷，侍中廣漢董扶私謂曰：「京師將亂，益州分野有天子氣。」於是意更在益州。適益州刺史部儉橫徵暴斂，民怨沸騰，乃領益州牧，封陽城侯。

帝從之諫，於是任用親重，治理四方。然任臣既出，則朝廷之命不盡受也，命令不行，則朝廷衰而諸侯起也。焉亦鎮守益州，內除賊寇，安定百姓。後鹽寇橫行，焉以寇阻，斷絕朝廷。雖未稱帝，亦割據一方矣。

後董卓當權，貪淫殘暴，天下共誅之，焉自守不出。犍為太守任岐因起兵伐焉，敗亡。

是時群雄並起，天下大亂，生靈塗炭。無家之難民，數以萬計，湧入益州，焉盡收為兵，號為「東州兵」。初平二年，焉造車千餘，欲稱帝。時焉子璋在朝，焉詐病召之。

又三年，子範、誕欲取長安不成，李傕殺之。是年綿竹大火，於是遷州治成都。焉急火攻心，發背瘡，卒。子璋繼其位，後世並稱「蜀二牧」。

## 據

* 《後漢書·劉焉袁術呂布列傳》
* 《三國志·劉二牧傳》
# 三淸

三清之像
**三淸**者，**玉淸**，**上淸**，**太淸**也。

此三者，道教三十六諸天界者至上矣。道家者云，炁者，萬物之本。然其淸者上升爲天，濁者下降爲地。是故此三者身之尊，位之高世間無匹。

是凡諸天皆有其主，三淸之主無非道教尊神，元始天尊主**玉淸**，靈寶天尊主**上淸**，道德天尊主**太淸**。

道德經云，道生一，一生二，二生三，三生萬物。是故有一炁化三清之說。名三淸者，實爲道矣。

## 主神

### 元始天尊

元始天尊像
一名**元始天王**，稟天自然之胤，結形未沌之霞，托體虛生之胎，生乎空洞之際。時玄景未分，天光冥遠，浩漫太虛。積七千餘劫，天朗氣清，二暉纏絡，玄雲紫蓋映其首，六氣之電翼其真。夜生自明，神光燭室。散形靈馥之煙，棲心霄霞之境，練容洞波之濱，獨秉靈符之節，抗禦玄降之章。內氣玄崖，潛想幽窮，忽焉逍遙，流盼忘旋。瓊輪玉輿，碧輦玄龍，飛精流靄，耀電虛宮。東游碧水豪林之境，上憩青霞九曲之房。進登金闕，受號玉清紫虛高上元皇太上大道君。受金簡玉札，使奏名東華方諸青宮。於時受命，總統億津，玄降玉華之女、金晨之童各三千人。飛龍毒獸，巨虯千尋，攫天奮爪，備衛玉闕。天威煥赫，陳於廣庭。飛青羽蓋，流紫鳳章。《金真玉光》，《豁落七元》，《神虎上符》，《流金火鈴》，結編元皇，位在玉清，掌括上皇，高帝之真。

### 道德天尊

道德天尊像
一名**太上老君**，傳為老子，諱**李耳**。恬淡無欲，專以長生為務者，故在周雖久，而名位不遷者，蓋欲和光同塵。內實自然，道成乃去，蓋仙人也。

老君將去而西出函谷關，以昇崑崙。關令尹喜占風氣，逆知當有神人來過，乃掃道四十里。見老君而知是也。老君知喜命應得道，乃停關中。老君有客徐甲，少賃於老君，約日雇百錢，計欠甲七百二十萬錢。甲見老君出關遠行，速索償不可得，乃倩人作辭，詣關令，以言老君。而為作辭者，亦不知甲已隨老君二百餘年矣，唯計甲所應得直之多，許以女嫁甲。甲見女美，尤喜，遂通辭於尹喜。得辭大驚，乃見老君。老君問甲曰：「汝久應死，吾昔賃汝，為官卑家貧，無有使役，故以《太玄清生符》與汝，所以至今日。汝何以言吾？吾語汝到安息國，固當以黃金計直還汝，汝何以不能忍？」乃使甲張口向地，其太玄真符立出於地，丹書文字如新，甲成一聚枯骨矣。喜知老君神人，能復使甲生，乃為甲叩頭請命，乞為老君出錢還之。老君復以太玄符投之，甲立更生。喜即以錢二百萬與甲，遺之而去。並執弟子之禮，具以長生之事授喜。喜又請教誡，老君語之五千言，喜退而書之，名曰《道德經》焉。尹喜行其道，亦得仙。

### 靈寶天尊

靈寶天尊像
一名**玉宸大道君**，蓋二晨之精氣，九慶之紫煙，玉暉煥耀，金映流真。結化含秀，苞凝玄神。寄胎母氏，育形為人。諱**籙**，字**上開元**，母妊三千七百年，乃誕於西那天鬱察山浮羅岳丹玄之阿。於是受錄紫皇，受書玉虛，眺景上清，位司高仙，為高聖太上玉宸大道君。治蕊珠日闕館七映紫房，玉童玉女各三十萬人侍衛。於是振策七圃，揚青九霄，騰空厓旌，駕景馳飆。徘徊八煙，盤桓空塗。仰簪日華，俯拾月珠。摘絳林之瑯實，餌玄河之紫蕖。偃蹇靈軒，領理帝書。萬神入拜，五德把符。上真侍晨，天皇抱圖。乃仰空言曰：子欲為真，當存日中君，駕龍驂鳳，乘天景雲，東游桑林，遂入帝門。若必升天，當思月中夫人，駕十飛龍，乘我流鈴，西朝六嶺，遂詣帝堂。精根運思，上朝玉皇。薈薈敷鬱儀以躡景，晃晃散結璘以暨霄。雙皇合輦，後天而凋。夫大有者，九天之紫宮；小有者，清虛三十六天之首洞。

## 據

* 《雲笈七簽》
* 《靈寶度人經》
* 《大洞真經》
# 抱朴子

《抱朴子》
《**抱朴子**》，東晉葛洪撰。洪有《肘後備急方》，已著錄。是書乃其乞爲句漏令後，退居羅浮山時所作。**抱朴子**者，洪所自號，因以名書也。自序謂內篇二十卷，外篇五十卷。《隋志》載內篇二十一卷，音一卷，入道家；外篇三十卷，入雜家。外篇下註曰梁有，五十一卷。《舊唐志》亦載內篇二十卷，入道家；外篇五十一卷，入雜家。卷數巳小不同。《新唐志·道家》載內篇十卷，雜家載外篇二十卷。乃多寡迥殊。《宋志》則均入雜家，內篇作二十卷，與《舊唐書》同；外篇作五十卷，較《舊唐書》又少一卷。晁公武《讀書志》作內篇二十卷，外篇十卷，內外篇之卷數與《新唐書》互異。陳振孫《書錄解題》但載內篇二十卷，而雲《館閣書目》有外篇五十卷，未見。其紛紜錯互，有若亂絲。

此本爲明烏程盧舜治以宋本及王府道藏二本參校，視他本較爲完整。所列篇數，與洪自序卷數相符。知洪當時蓋以一篇爲一卷。以《永樂大典》所載互樣，尚多丹砂法以下八篇，知爲足本矣。其書內篇論神仙吐納、符箓克治之術，純爲道家之言；外篇則論時政得失，人事臧否，詞旨辨博，饒有名理。而究其大旨，亦以黃、老爲宗。故今並入之道家，不復區分焉。

## 內篇

* 卷一　　　暢玄
* 卷二　　　論仙
* 卷三　　　對俗
* 卷四　　　金丹
* 卷五　　　至理
* 卷六　　　微旨
* 卷七　　　塞難
* 卷八　　　釋滯
* 卷九　　　道意
* 卷十　　　明本
* 卷十一　　仙藥
* 卷十二　　辨問
* 卷十三　　極言
* 卷十四　　勤求
* 卷十五　　雜應
* 卷十六　　黃白
* 卷十七　　登涉
* 卷十八　　地真
* 卷十九　　遐覽
* 卷二十　　袪惑

## 外篇

* 卷一　　　嘉遁
* 卷二　　　逸民
* 卷三　　　勖學
* 卷四　　　崇教
* 卷五　　　君道
* 卷六　　　臣節
* 卷七　　　良規
* 卷八　　　時難
* 卷九　　　官理
* 卷十　　　務正
* 卷十一　　貴賢
* 卷十二　　任能
* 卷十三　　欽士
* 卷十四　　用刑
* 卷十五　　審舉
* 卷十六　　交際
* 卷十七　　備闕
* 卷十八　　擢-{才}-
* 卷十九　　任命
* 卷二十　　名實
* 卷二十一　清鑒
* 卷二十二　行品
* 卷二十三　弭訟
* 卷二十四　酒誡
* 卷二十五　疾謬
* 卷二十六　譏惑
* 卷二十七　刺驕
* 卷二十八　百里
* 卷二十九　接疏
* 卷三十　　鈞世
* 卷三十一　省煩
* 卷三十二　尚博
* 卷三十三　漢過
* 卷三十四　吳失
* 卷三十五　守塉
* 卷三十六　安貧
* 卷三十七　仁明
* 卷三十八　博喻
* 卷三十九　廣譬
* 卷四十　　辭義
* 卷四十一　循本
* 卷四十二　應嘲
* 卷四十三　喻蔽
* 卷四十四　百家
* 卷四十五　文行
* 卷四十六　正郭
* 卷四十七　彈禰
* 卷四十八　詰鮑
* 卷四十九　知止
* 卷五十　　窮達
* 卷五十一　重言
* 卷五十二　自敘
# 張遼

清時張遼繪像
**魏晉陽剛侯張遼**字**文遠**，漢雁門馬邑人也。本聶壹之後，以避怨變姓。少為郡吏。

并州刺史丁原以遼武力過人，召為從事，使將兵詣京都。何進遣遼詣河北募兵，得千餘人。還，進敗，以兵屬董卓。卓敗，以兵屬呂布，遷騎都尉。布為卓黨李傕等所敗，從布東奔徐州，領魯國相。時年二十八。曹操破布於下邳，遼將其眾降，拜中郎將，賜爵**關內侯**。數有戰功，遷裨將軍。

袁紹破，別遣遼定魯國諸縣。與夏侯淵圍昌豨於東海，數月糧盡，當引軍還。遼遂單身上三公山，入豨家，拜妻子。豨歡喜，隨詣操。操責曰：「此非大將法也。」遼謝曰：「以明公威信著於四海，遼奉聖旨，豨必不敢害故也。」從討袁譚、袁尚於黎陽，有功，行中堅將軍。從攻尚於鄴，尚堅守不下。操還許，使遼與樂進拔陰安，徙其民河南。復從攻鄴，鄴破，遼別徇趙國、常山，招降緣山諸賊及黑山孫輕等。從攻袁譚，譚破，別將徇海濱，破遼東賊柳毅等。還鄴，操自出迎遼，引共載，以遼為蕩寇將軍。復別擊荊州，定江夏諸縣，還屯臨穎，封**都亭侯**。從征袁尚於柳城，率與虜遇，遼勸操戰，氣甚奮，操壯之，自以所持麾授遼。遂擊，大破之，斬單于蹋頓。

時荊州未定，復遣遼屯長社。臨發，軍中有謀反者，夜驚亂起火，一軍盡擾。遼謂左右曰：「勿動。是不一營盡反，必有造變者，欲以動亂人耳。」有頃定，即得首謀者殺之。陳蘭、梅成以氐六縣叛，操遣于禁、臧霸等討成，遼督張郃、牛蓋等討蘭。成偽降禁，禁還。成遂將其眾就蘭，轉入灊山。灊中有天柱山，高峻二十餘里，道險狹，步徑裁通，蘭等壁其上。遼欲進，諸將曰：「兵少道險，難用深入。」遼曰：「此所謂一與一，勇者得前耳。」遂進到山下安營，攻之，斬蘭、成首，盡虜其眾。操論諸將功，曰：「登天山，履峻險，以取蘭、成，蕩寇功也。」增邑，假節。

操既征孫權還，使遼與樂進、李典等將七千餘人屯合淝。操征張魯，教與護軍薛悌，署函邊曰「賊至乃發」。俄而權率十萬眾圍合肥，乃共發教，教曰：「若孫權至者，張、李將軍出戰；樂將軍守，護軍勿得與戰。」於是遼夜募敢從之士，得八百人，椎牛饗將士，明日大戰。平旦，遼被甲持朝，先登陷陳，殺數十人，斬二將，大呼自名，沖壘入，至權麾下。權大驚，眾不知所為，走登高塚，以長戟自守。遼叱權下戰，權不敢動，望見遼所將眾少，乃聚圍遼數重。遼左右麾圍，直前急擊，圍開，遼將麾下數十人得出，餘眾號呼曰：「將軍棄我乎！」遼復還突圍，拔出餘眾。權人馬皆披靡，無敢當者。自旦戰至日中，吳人奪氣，還修守備，眾心乃安，諸將鹹服。權守合淝十餘日，城不可拔，乃引退。遼率諸軍追擊，幾復獲權。操大壯之，拜征東將軍。建安二十一年，操復征孫權，至合淝，循行遼戰處，歎息者良久。乃增遼兵，多留諸軍，徙屯居巢。

關羽圍曹仁於樊，會權稱藩，召遼及諸軍悉還救仁。遼未至，徐晃已破羽，仁圍解。遼與操會摩陂。遼軍至，操乘輦出勞之，還屯陳郡。

曹丕即魏王位，轉前將軍。分封遼兄**汛**及一子列侯。孫權復叛，遣遼還屯合淝，進遼爵**都鄉侯**。給遼母輿車，及兵馬送遼家詣屯，敕遼母至，導從出迎。所督諸軍將吏皆羅拜道側，觀者榮之。丕踐阼，封**晉陽侯**，增邑千戶，並前二千六百戶。

黃初二年，遼朝洛陽宮，帝引遼會建始殿，親問破吳意狀。帝歎息顧左右曰：「此亦古之召虎也。」為起第舍，又特為遼母作殿，以遼所從破吳軍應募步卒，皆為虎賁。孫權復稱藩，遼還屯雍丘，得疾。帝遣侍中劉曄將太醫視疾。疾未瘳，帝迎遼就行在所，車駕親臨，執其手，賜以御衣，太官日送御食。疾小差，還屯。孫權復叛，帝遣遼乘舟，與曹休至海陵，臨江。權甚憚焉，敕諸將：「張遼雖病，不可當也，慎之！」是歲遼與諸將破權將呂範。遼病篤，遂薨於江都。帝為流涕，謚曰**剛侯**。子**虎**嗣。

六年，帝追念遼、典在合淝之功，詔曰：「合淝之役，遼、典以步卒八百，破賊十萬，自古用兵，未之有也。使賊至今奪氣，可謂國之爪牙矣。其分遼、典邑各百戶，賜一子爵關內侯。」虎為偏將軍，薨。虎子**統**嗣。

## 評

* 《三國志》評曰：「太祖建茲武功，而時之良將，五子為先。」
* 孫權：「張遼雖病，不可當也，慎之！」
* 傅子：「曹大司馬之勇，賁、育弗加也。張遼其次焉。」

## 據

* 《三國志·魏書十七·張遼傳》

魏五子良將

張遼｜
徐晃｜
張郃｜
于禁｜
樂進

‎
# 明鄭

| 明 |
| --- |
|

|  |
| --- |
|  |

 |
| 明之所在 |
| **國體：** | 君主制 |
| **元首**： | 大明皇帝 |
| **總揆**： | 延平郡王 |
| **國都**： | 思明州 |
| **國語**： | 中國語文 |
| **立國**： | 永曆九年 |
| **亡國**： | 永曆三十七年 |
| 前後歷二十九年 |

**明鄭**，從屬南明，平國公、戶、兵、工三部尚書鄭芝龍，延平郡王、賜國姓爺鄭成功據閩浙，內臣明而外抗清。傳祖孫四代，爲清所亡。其承明制，宗安宗、昭宗正朔，置六官，文官可達六部主事，武官可達一品。驅荷蘭人於臺灣，置承天府二州，曰萬年州、天興州。三藩亂起，延平郡王鄭經戰清軍於閩粵，不敵而返，尋薨。子克𡒉監國。克𡒉剛毅果決，處事秉直，眾將皆忌恨之，意將另立，部將馮錫範乃舉兵反，弒克𡒉而立其弟克塽爲主。永曆三十七年，鄭氏奉表降清，清廷以之爲海澄公，國除。
# 中華共和國

| 中華共和國 |
| --- |
|

|  |
| --- |
|  |

 |
| 中華共和國之所在 |
| **元首**： | 李濟深 |
| **國都**： | 福州 |
| **國語**： | 漢語 |
| **人口**： | 一千零八十五萬三千二百人 |

**中華共和國**，立於西元一九三三年十一月廿二日，至次年元月十三日中央軍入福州，國祚五十餘日。自稱福建人民政府。政府主席，李濟深。執政黨，生產人民黨。一九三三年，東南閩變，李濟深、陳銘樞之倫並十九路軍立國福州，庶幾抗蔣保夏，力克倭寇。而各方之與共和國爭鬩也甚多。

## 本末
# 閩景宗

| 閩景宗 |
| --- |
| **名諱** | **王曦、王延羲** |
| **生卒** | 未詳至永隆六年 |
| **在位** | 永隆六年至永隆六年 |
| **政權** | 閩 |
| **廟號** | 景宗 |
| **諡號** | 睿文廣武明聖元德隆道大孝皇帝 |
| **先君** | 兄子康宗昶 |
| **嗣君** | 弟王延政 |
| 年號 |
| 永隆 |

**閩景宗**，諱**曦**，初名**延羲**，閩太祖第九子，惠宗之弟也。延羲殺其兄惠宗子康宗昶而自立，遣使朝貢於後晉，改元永隆，性淫虐，為連重遇、朱文進所弒。在位六年，廟號景宗。

## 據

* 《新五代史·卷六十八 闽世家第八》
# 耿精忠

耿精忠，靖南王繼茂子。順治中，繼茂遣入侍，世祖授以一等精奇尼哈番，尚肅親王豪格女，封和碩額駙。康熙十年，繼茂卒，襲爵。十二年，疏請撤籓，許之，遣侍郎陳一炳如福建料理。三桂反，命仍留鎮，召一炳還。三桂以書招精忠，精忠與籓下都統馬九玉，總兵曾養性、江元勳，參領白顯忠、徐文耀、王世瑜、王振邦、蔣得鋐等謀應三桂，獨九玉以為不可，養性等皆讚之。
十三年三月，發兵反，脅總督范承謨，不屈，執而幽之，並及其賓從眷屬。巡撫劉秉政降。精忠自稱總統兵馬大將軍。蓄髮，易衣冠。鑄錢曰「裕民通寶」。以養性、顯忠、元勳為將軍，分陷延平、邵武、福寧、建寧、汀州諸府。約三桂合兵入江西。嗾潮州總兵劉進忠擾廣東。又招鄭錦發兵取沿海郡縣為聲援。浙江總督李之芳聞亂，出駐衢州，遣副將王廷梅等四出禦戰。上命將軍賚塔出浙江，將軍希爾根出江西，削精忠爵，聲討。仍遣郎中周襄緒偕精忠護衛陳嘉猷齎敕招撫，精忠留之軍中。養性與林沖、徐尚朝、馮公輔、沙有祥等將萬餘人出仙霞關，陷江山、平陽，游擊司定猷縛總兵蔡朝佐，以城降。渡飛雲江，攻瑞安不下。移師攻溫州，總兵祖弘勳以城降。巡道陳丹赤、永嘉知縣馬閟死之。精忠授弘勳將軍，眾至十萬，陷樂清、天台、仙居、嵊縣，而寧海、象山、新昌、餘姚諸縣土寇競起。養性請於精忠官其渠，使屯大嵐山，擾紹興、寧波。破黃岩，總兵阿爾泰降。分兵犯金華，精忠與其將周列、王飛石、桑明等陷廣信、建昌、饒州。復合玉山、永豐土寇東犯常山，陷開化、壽昌、淳安、遂安諸縣。別遣兵攻徽州、婺源、祁門。
上令康親王杰書為奉命大將軍，貝子傅喇塔為寧海將軍，率師下浙江。又以岳樂、喇布兩軍為聲援。將軍賚塔師次衢州，養性自常山來犯，賚塔同之芳遣兵擊卻之。副將牟大寅戰常山，斬精忠將張宏。洪起元戰紹興，复嵊縣。鮑虎戰淳安，擒飛石、明，复壽昌、遂安。養性、尚朝等以五萬人攻金華，副都統瑪哈達、總兵陳世凱等與戰於木道山，斬二萬餘級，養性走天台。十四年，養性復以步騎數万攻金華，遣其將硃飛熊率舟師水陸並進，傅喇塔擊斬飛熊，養性退屯茂平嶺。巡道許弘勳擊破大嵐山土寇，斬其渠。傅喇塔督兵自間道出茂平嶺背，養性兵潰，复黃岩、樂清。養性走保溫州，傅喇塔督兵合圍。瑪哈達擊敗尚朝、公輔、有祥等，复處州。穆赫林擊敗林沖，复仙居。喇布以兵助將軍額楚定徽州、婺源、祁門。將軍希爾根亦復建昌、饒州。
岳樂師次南昌，諭精忠，精忠以謾書答之。上復遣其弟聚忠齎敕諭降，至衢州，精忠拒不納。精忠母周氏，阻精忠毋叛，精忠不聽，周氏憤死。精忠攻衢州，戰屢敗，以馬九玉為將軍，率兵屯江山，而鄭錦兵至，據泉、漳諸地，與精忠扌冓釁。尚可喜請援，上令喇布自江西下廣東。精忠遣其將邵連登等擾建昌，進攻撫州、贛州。三桂兵陷袁州、吉安，相犄角，阻師行。尚之信亦叛。
十五年春，傅喇塔自黃岩進攻溫州，力戰，屢破敵壘。養性憑江拒戰，累月未能薄城。上趣傑書自金華至衢州，下福建。八月，傑書與賚塔、之芳督兵擊九玉，戰於大溪灘，九玉敗走，克江山。招仙霞關守將金應虎降，遂入關，拔浦城。鄭錦兵侵興化，將及福州。精忠勢漸蹙，謀出降，先使人戕承謨及其客嵇永仁等。傑書師進次建陽，書諭降精忠，答書請宣詔赦罪。師復進，克建寧，次延平。精忠遣其子顯祚及襄緒、嘉猷出迎師。傑書使齎敕宣示，精忠乃出降，請從軍討錦自效。傑書以聞，詔复爵，以其弟昭忠為鎮平將軍，駐福州，命精忠從軍討錦。錦敗，還台灣。乃移師趨潮州，進忠出降，令精忠駐焉。養性在溫州，屢出戰，傅喇塔督兵擊破之。養性墮水，復入城困守，精忠降，亦降，仍為籓下總兵。
十六年，遣顯祚入侍，授散秩大臣。籓下參領徐鴻弼等使赴兵部具狀，訐精忠降後尚蓄逆謀，昭忠亦以鴻弼等狀聞，上留中未發。十七年，上令精忠還福州，以其祖及父之喪還葬。是秋，三桂死，傑書疏請誅精忠，上諭曰：「今廣西、湖南、四川俱定，賊黨引領冀歸正者不止千百。驟誅精忠，或致寒心。宜令自請來京，庶事皆寧貼。」十九年，精忠請入覲，上以九玉為總兵，轄籓下兵。昭忠、聚忠又疏劾精忠，上乃下鴻弼等狀，令法司按治，系精忠於獄。遣聚忠赴福州宣撫所部。是歲，之信以悖逆誅。二十年，雲南平。二十一年，法司具獄上，上諭廷臣欲寬之。大學士明珠奏精忠負恩謀反，罪浮於之信。乃與養性、顯忠、元勳、進忠、文耀、世瑜、振邦、得鋐並磔於市。顯祚、弘勳等皆斬。秉政逮詣京師，道死。
# 許崇智

許崇智
中華民國故軍事部長、廣東省政府主席**許崇智**，字**汝為**，廣東番禺人，其先廣州高第街許氏。

光緒十二年生於廣州許地，為閩浙總督應騤侄孫。崇智三歲失恃，八歲失怙，為其叔撫養。及長，入日本陸軍士官學校。

三十二年，入同盟會。宣統三年，福州陸軍第十鎮第二十協協統，會武昌義起，領起義前敵總指揮，先發制人，率所部克福州。民國二年，會二次革命，討袁世凱，敗，亡走日本，入中華革命黨。四年，歸國，與護國之役。

五年，世凱薨，崇智還上海，任中華革命黨軍務部長。六年，除護法軍政府大元帥參軍長，助國父主粵軍。八年，粵軍二析，以陳炯明為粵軍總司令兼第一軍軍長，崇智為第二軍軍長。十一年，國父圖北伐，以李烈鈞、崇智分領北伐軍總司令、總指揮。

十二年元月，炯明叛，崇智任東路討賊軍司令，自閩南還師，南伐炯明。十四年元月，續討炯明，破其部眾。

三月，國父崩。七月元日，國民政府立於廣州，崇智任軍事部長兼省政府主席。中國國民黨中，僅亞於汪精衛、廖仲愷、胡漢民。八月二十日，仲愷遇刺。精衛、崇智、蔣中正三人立特委會，主理廖案。俄而，中正斥崇智，遂避走上海英租界。十六年冬，中正予崇智二十萬圓，令其出走泰西，凡二年有奇。十八年，還上海，無復大作。

二十八年，徙居香港。五十四年元月二十五日，薨於港，年七十九。

## 注
# 平潭島

**平潭島**，亦稱**海壇島**，俗謂**海山**，別號**東嵐**、**大方洲**，古謂**夯洲**。在福州東南洋面。縣府與綜合實驗區合而治之。生齒近四十萬，素為漁業之基址。計其廣狹，乃福建第一大島、中國第五大島；全境海線四百餘法里。東臨臺灣水峽，西隔海壇水峽以望福清。水陸往來，長久倚賴舟楫；西元二〇一〇年，平潭海峽大橋通，郵傳事情，爲之一新。距臺灣新竹港六十八海米，大陸之距臺灣本島也，以茲爲最近。嘗有運客之航路，往來臺中、臺北二港。
# 福州市鼓樓區

鎮海樓，據屏山，望閩江
**鼓樓區**在福州，處闠闤之西北。政樞集聚，商鋪林立。鼓樓區北接晉安，南鄰臺江區，西與倉山區隔閩江相望，西北聯閩侯縣。

唐宋時，街衢中有譙樓，俗稱鼓樓，故名。

境內有溫泉帶，縱五公里，人稱「千古華清第一湯」。

## 區劃

下轄街道凡九：鼓東街道、鼓西街道、溫泉街道、東街街道、南街街道、安泰街道、華大街道、水部街道、五鳳街道。轄鎮一，曰洪山鎮。

## 引據
# 福建省福州第一中學

鳳池正誼題字壁
**福建省福州第一中學**在省治之東街。初，三牧坊有鳳池書院起清嘉慶間，翰林趙在田之所爲。光緒中，降諭旨，許立全閩大學堂，敎道就新。總督府直轄之。後名凡九易，以西曆一九五一年有今謂。二〇〇二年，閩侯別設學堂。

其歌曰：「閩山蒼翠水縈迴，美哉偉哉我福中。正誼鳳池托跡古，此班人物甲南東。李忠定、俞家軍，緬懷壯烈邑高風。雞鳴風雨同舟切，百千健兒齊起勤勇復公忠。振興中華民族，萬祀永無窮。」時日軍寇，校遷沙縣孔子廟，生徒過泮池而就學，日聞時局。於是師管雄作詞，饒士斌度其曲。二〇〇四年議定，以爲校歌。
# 福建省福州第三中學

學館
昔福州市府以民國卅一年立**第三中學**。學在鼓西，左望冶城，右接西湖，北銜街衢，南開闠闤之地也。

文書之閣
初以市立初級中學聞，曹瑞書長之。越二載，日軍侵寇。庠序離散，一部流遷郊野，陳廉主事。卅四年，左海克復。復建校，劉大業長之。明年徙任，陳蔭岑司職。卅七年，刱設高級中學部，始名市立中學。方茲六歲，財貲匱乏。學館黌堂，悉賃假發徵。班十有三，而俶纔三。生徒七百餘，本不足七之二。敎師執役，募至卅有九人。西曆一九四九年，解放軍到，整飭黌序，召吳從徵以校長，林元喬貳之。度二秋，更爲市立第一中學。朞年併三校，以五二年易今名。爰增廣畛域，羅致敎師。又七歲，設作場，且覈爲全閩重點中學，財貲足用，生徒益多。既九州動亂，師喻罔聞，教倫不存。旬年始軌軌。於是構營體育館，興建文書閣，又乃增設實驗室。九四年，閩省教育廳評以一級。逾九載，定爲示範。學生逾二千，敎師執役凡一百六十，而校周匝二里。

學中結社識籍者約四十，若湖濱文社、深空天文社、楚門話劇社、模擬聯合國社、無戒動漫社之屬。雜報有五：三葉蟲、曦、湖濱、湖濱晨笛、陽光。

|  |  |
| --- | --- |
|
 | 聲音動靜，具錄於**維基共享︰福州第三中學** |
# 福州中考

考生魚貫，以就銓樓
凡**福州**生徒就初級中學者，既畢其業，必赴**中考**。「福州市初中畢業會考、高級中等學校招生考試」，是斯試全稱也。畢業之生，或應屆，或往屆，咸能應試，惟需畢九年義務教育。蓋春夏之交，比次以運動之乾健。及至仲夏，銓所試文。又以二者之間，覈以格致之實驗。

掌試者，市中等學校招生委員會辦公室。而召各科命題者之責，屬市教育研究院 。

## 引據
# 閩中十邑

閩、侯官、福清、長樂、連江、羅源、閩清、永福、坵塍、屏南十縣，是謂**閩中十邑**。諸鄉邑間，其言語也壹，咸爲福州話；斯文也壹，俱閩都之文物；其心亦壹，俱自爲福州之人。雖移鼎更界，坵塍、屏南北屬，厥心不移。是心也，居海外亦愈彰。

閩都之人既渡海外，恆爲會聚。有世界福州十邑同鄉總會，以西曆一九九〇年立於新加坡。新加坡福州會館設於一九一〇年。香港福州十邑同鄉會以三七年立，泰國者立九一年。阿根廷者設於二〇一〇年，此南美洲諸會之先也。

閩、侯官二縣所轄，今福州五區及閩侯縣域也。今平潭者，別自福清。永福，永泰也。坵塍，古田也。

## 據
# 鄭孝胥

鄭孝胥像
**鄭孝胥**，字**太夷**，福建福州人。生於清咸豐十年閏三月十二（西曆一八六〇年五月二日），父守廉，吏部員外郎。

## 平生

光緒八年舉人，以書記官遣駐日本公使館，甲午歸。孝胥素以變法名，及行新政，置銀行、立憲政、改學制，咸與其事。擢廣西邊防大臣，歷安徽、廣東按察使。

宣統中，遷湖南布政使，時鄂變起，湖南民軍響應革命，號獨立，孝胥因未就，開缺。民國元年二月，遜帝詔下，國體更定，孝胥疏乞休致，流寓上海。十二年，遜帝稍長，方欲整頓禁中，帝師陳寶琛與莊士敦乃薦孝胥主宮廷更張，遂召為內務府大臣，命在懋勤殿行走，飭抑宦者採買供應及盜內庫寶貨諸弊。孝胥起復，名益高，銳意釐正積弊，乃裁汰在廷差使，覈實恩倖宦者貪橫不法狀，悉論譴之，一時內監幾空。明年，充總管內務府大臣。先是直奉構釁，直軍馮玉祥激變，糾眾數萬，十月襲北京，縱兵入城據，收總統曹錕錮官邸延慶樓。十一月，遣所部鹿鍾麟遽徙遜帝、后妃及宮人出禁掖，居於醇邸。帝俄而蹕天津，至日租界，入張園，授孝胥總管行在總務處，仍留侍御前如故。遜帝既移宮，自是怏怏不悅，忿滋甚。孝胥達世故，多智機警，且與日本深相結，思引援圖恢復，乃上疏具陳其謀，謂曰：「自古中興之主，必借兵力。今則海內大亂，日久莫能安戢，列國通不得已，乃遣兵自保其商業。他日非為中國置一賢主，則將啟爭端，其禍益大。故今日皇上欲圖中興，不必待兵力也，但使聖德令名彰於中外，必有人人欲以為君之日。」又指言共和用事亂天下，導帝往避關東與外人通款，藉以恃之，帝亦以為然也。

滿洲國全域圖
孝胥善書，尤工隸、楷，其手墨為時所稱
會日中釁啟，日本關東軍大舉犯滿洲，歷數月，中國軍益失利，陷遼寧、吉林、黑龍江各省，中外震動。孝胥乘間勸遜帝附日，請駕日兵艦由天津出關舶赴滿洲，帝意稍猶豫；孝胥偕日軍大佐土肥原賢二、帝妹顯玗等詣帝，巧媚甘言，極論東狩利便，誘來附，帝始頷之。二十年，孝胥從帝幸關外。十一月，車駕行海路，自營口至奉天，晤關東軍，示以獨立決意。明年，關東軍自立遜帝為執政；是歲，宣言建國號曰「滿洲」。三月，帝即執政位於長春，改元大同。詔置國務院輔政，以孝胥為國務總理大臣，兼管文教部事。九月，孝胥受命與關東軍司令武藤信義訂約二款，奉約兩國敦睦邦交，許滿洲獨立，日軍駐防境內，是為《日滿議定書》。事聞，物議沸騰，輿情以滿洲實為日屬國頗譏之。當此時，滿洲國政事悉委之日本，各部每建白，事無巨細，輒先詣日人可而後關白帝、相。於是滿洲威權，盡歸日本，孝胥雖當國居相位，而憚日人兵勢，聽其處決，內慚沮甚。孝胥相三年，乃乞休，隱居，嘗賦詩云：「何事與人說時命，殘年由遣待蒼茫。」逾三年，孝胥羸臥，致不起，三月廿八日，卒，年七十七。帝追謚「襄勤」，七月，賜國葬太祖陵側。文革間，紅衛兵發掘孝胥墓柩，取其屍骸，遂悉焚之。

## 考據

|  |  |
| --- | --- |
|
 | 聲音動靜，具錄於**維基共享︰Zheng Xiaoxu** |

|  |  |  |
| --- | --- | --- |
| 先 創設 | 滿洲國國務總理大臣 大同元年至康德二年 | 後 張景惠 |
# 吳清源

吳清源
**吳清源**，本名泉，弈士也，民國三年生福州，師事瀨越憲作，創新布石。

泉年七歲學棋。民國十六年，井上孝平與弈而稱說之。十七年瀨越作書相邀。橋本宇太郎引泉東渡。次年進三段。以段位故多執黑，獲譽「黑先無敵」。二十一年升五段。始演「三三-星-天元」開局。二十二年與木谷實著《新布局》。顛覆本因坊算砂之「小目」範式。勝率驚人。搖撼日本。本因坊目「三三」為禁手，棋界為之撕裂。是年泉惜敗於本因坊秀哉，然時人謂秀哉勝之不武。

民國二十七年秀哉讓本因坊家元，退休，八段以上因無人。二十八年鐮倉十番棋吳泉對戰木谷，木谷五負壹勝降級。三十年雁金準一八段挑戰十番棋，泉四勝一負，局終止。三十一年泉升八段，聘娶中原和子。藤澤庫之助六段挑戰升降十番，藤澤「定先」不勝。此皆大東亞戰爭時事，泉家人悉西返，瀨越、橋本侶吳氏訪南京，國人賞購吳氏首級，泉遂走。

戰後泉顛沛流離。讀賣新聞訪泉，泉十番棋兩勝橋本宇太郎。三十七年對陣巖本薰升降十番，克之。三十八年民國轉進臺灣，是年吳氏升九段。昭和二十六年再戰藤澤，降之為「先相先」。二十八年十番棋降阪田榮男為「定先」。高川秀格雖於「本因坊-吳氏三番棋」連年告負，然時日本已無人更愈高川，遂以高川對吳氏為升降十番棋壓軸，泉復大勝，高川降格。斯十六載，吳氏對手各各降級，第令更續升降十番，亦已無堪對陣者。吳氏霸踞棋壇，稱昭和棋聖。眾以爲本因坊道策、秀策以來第一人也。或曰「碁」曰「ご」，「吳」亦曰「ご」，豈非天數。

昭和二十七年蔣介石面授「大國手」號。三十六年，泉車禍入院，棋力不復當年，後專務棋理，調教後學。平成十五年訪臺，馬英九授榮譽市民獎章，辭不受。二十一年入選囲碁殿堂，辭不受。二十六年百歲辭世。

吳清源重整體、重子速，格局明快，惡「定式」。名徒遍天下。國籍數易，多出不得已，無心世事。初，篤信世界紅卍字會，後熱衷璽宇教。然心態純良，唯知奉弈。身後毀譽，亦何有哉。
# 公孫淵

| 燕王 |
| --- |
| **名諱** | **公孫淵** |
| **生卒** | 生年不詳至紹漢二年 |
| **在位** | 紹漢元年至紹漢二年 |
| **政權** | 燕 |
| **先君** |  |
| **嗣君** |  |
| 年號 |
| 紹漢 |

**公孫淵**，字**文懿**，遼東襄平人也。祖度、父康，皆為遼東太守。

太和二年，淵脅奪其叔恭位，魏明帝因拜淵為揚烈將軍、遼東太守。後遣使通吳，吳主立淵為燕王，遣甲士萬人齎珍寶遺之。淵懼魏討，乃斬吳使，傳首洛陽。明帝拜淵大司馬，封樂浪公。

景初元年，明帝遣毌丘儉等討之，為淵所敗。淵遂叛魏，自立為燕王，建元紹漢，置百官有司。二年，明帝遣太尉司馬宣王將步騎四萬討之。淵大敗，與子脩俱為魏軍所斬。

## 藝文

《全三國文》載有《表吳主權》、《上魏明帝表》。

## 家世

### 先祖

* 曾祖：延，避吏居於玄菟。
* 祖：度。本為遼東太守，乘天下大亂，自立為遼東侯、平州牧。東伐高句麗，西擊烏桓，威行海外，肇建公孫氏基業。
* 父：康。度卒，嗣位。斬熙、尚，傳首太祖，拜左將軍，封襄平侯。又大破高句麗，陷其都丸都城，基業益固。
* 叔：恭。康卒，子晃、淵皆幼，恭乃嗣位。魏文帝踐阼，加車騎將軍。恭病陰消為閹人，劣於治國。及淵長，脅奪恭位。宣王平淵，乃釋恭之囚。

### 兄弟

* 兄：晃。初為恭任子在洛陽。淵有異志，晃屢自白陳淵禍萌。及淵叛，廷尉高柔上疏請赦晃，明帝不聽，遣使齎金屑飲晃及其妻子。

### 子女

* 子：脩。與淵同突圍，見獲，伏誅。

## 引據

* 《三國志·卷八·魏書八·二公孫陶四張傳第八》
# 黃忠

**漢剛侯征西將軍黃忠**字漢升，南陽人也。

荊州牧劉表以為中郎將，與表從子磐共守長沙攸縣。及曹操克荊州，假行裨將軍，仍就故任，統屬長沙守韓玄。

劉備南定諸郡，忠遂委質，隨從入蜀。自葭萌受任，還攻劉璋，備使忠及卓膺勒兵向璋。備徑至關中，質諸將并士卒妻子，引兵與忠、膺等進到涪，據其城。忠常先登陷陣，勇毅冠三軍。益州既定，拜討虜將軍。

建安二十四年，於漢中定軍山擊夏侯淵。淵眾甚精，忠推鋒必進，勸率士卒，金鼓振天，歡聲動谷，一戰斬淵，淵軍大敗，遷征西將軍。是歲，備為漢中王，欲用忠為後將軍，諸葛亮語備曰：「忠之名望，素非關、馬之倫也。而今便令同列。馬、張在近，親見其功，尚可喻指；關遙聞之，恐必不悅，得無不可乎！」備曰：「吾自當解之。」遂與羽等齊位，賜爵關內侯。

建安二十五年卒，追諡剛侯。

## 時人贊評

楊戲贊曰：將軍敦壯，摧峰登難，立功立事，於時之幹。

陳壽評曰：黃忠、趙雲彊摯壯猛，並作爪牙，其灌、滕之徒歟？

## 子

* 黃敘，無子裔絕

## 據

* 《三國志‧蜀書‧關張馬黃趙傳》
# 仇池

**仇池**，十六國、南北朝氐人楊氏所建之國也。

甘肅成縣西有仇池山，或曰瞿堆、百頃山。山本名仇維，其上有池，故曰仇池。略陽清水白馬氐楊氏，秦漢以來世居岐隴以南、漢川以西，自立豪帥。漢獻帝建安中，有楊騰者為部落大帥，騰子駒，勇健多計略，始徙仇池。地方百頃，魏封百頃王，晉封仇池公。晉太元中置仇池郡，魏太武帝太平真君七年改鎮，後復為郡。宋文帝時楊難當自立為秦王。宋裴方明討之。難當奔北魏，其兄子文德聚眾，宋因授以爵位。魏又攻之，文德奔漢中，從弟僧嗣。又自立復盛。文德弟文洪為白水太守，屯武興。宋世以為武都王。武興東連秦嶺，西接宕昌，去宕昌八百里。南去漢中四百里，北去岐州三百里，去長安九百里。魏孝文帝太和中，仇池為梁州，郡治洛谷城，今甘肅成縣洛谷鎮也。

## 據

* 《宋書·卷九十八 列傳第五十八》
* 《魏書·卷一百一 列傳第八十九》
# 張華

**張華**，字**茂先**，范陽方城人也。父平，魏漁陽郡守。華少孤貧，自牧羊，同郡盧欽見而器之。鄉人劉放亦奇其才，以女妻焉。華學業優博，辭藻溫麗，朗贍多通，圖緯方伎之書莫不詳覽。少自修謹，造次必以禮度。勇於赴義，篤于周急。器識弘曠，時人罕能測之。初未知名，著《鷦鷯賦》以自寄。

陳留阮籍見之，歎曰：「王佐之才也！」由是聲名始著。郡守鮮于嗣薦華為太常博士。盧欽言之于文帝，轉河南尹丞，未拜，除佐著作郎。頃之，遷長史，兼中書郎。朝議表奏，多見施用，遂即真。晉受禪，拜黃門侍郎，封關內侯。華強記默識，四海之內，若指諸掌。武帝嘗問漢宮室制度及建章千門萬戶，華應對如流，聽者忘倦，畫地成圖，左右屬目。帝甚異之，時人比之子產。數歲，拜中書令，後加散騎常侍。遭母憂，哀毀過禮，中詔勉勵，逼令攝事。

初，帝潛與羊祜謀伐吳，而群臣多以為不可，唯華贊成其計。其後，祜疾篤，帝遣華詣祜，問以伐吳之計。及將大舉，以華為度支尚書，乃量計運漕，決定廟算。眾軍既進，而未有克獲，賈充等奏誅華以謝天下。帝曰：「此是吾意，華但與吾同耳。」時大臣皆以為未可輕進，華獨堅執，以為必克。及吳滅，詔曰：「尚書、關內侯張華，前與故太傅羊祜共創大計，遂典掌軍事，部分諸方，算定權略，運籌決勝，有謀謨之勳。其進封為廣武縣侯，增邑萬戶，封子一人為亭侯，千五百戶，賜絹萬匹。」

華名重一世，眾所推服，晉史及儀禮憲章並屬於華，多所損益。當時詔誥皆所草定，聲譽益盛，有台輔之望焉。而荀勖自以大族，恃帝恩深，憎疾之，每伺間隙，欲出華外鎮。會帝問華：「誰可託寄後事者？」對曰：「明德至親，莫如齊王攸。」既非上意所在，微為忤旨，間言遂行。乃出華為持節、都督幽州諸軍事、領護烏桓校尉、安北將軍。撫納新舊，戎夏懷之。東夷馬韓、新彌諸國依山帶海，去州四千餘里，歷世未附者二十餘國，並遣使朝獻。於是遠夷賓服，四境無虞，頻歲豐稔，士馬強盛。

朝議欲徵華入相，又欲進號儀同。初，華毀徵士馮恢於帝，紞即恢之弟也，深有寵於帝。紞嘗侍帝，從容論魏晉事，因曰；「臣竊謂鍾會之釁，頗由太祖。」帝變色曰：「卿何言邪！」紞免冠謝曰；「臣愚冗瞽言，罪應萬死。然臣微意，猶有可申。」帝曰：「何以言之」紞曰：「臣以為善禦者必識六轡盈縮之勢，善政者必審官方控帶之宜，故仲由以兼人被抑，冉求以退弱被進，漢高八王以寵過夷滅，光武諸將由抑損克終。非上有仁暴之殊，下有愚智之異，蓋抑揚與奪使之然耳。鍾會才見有限，而太祖誇獎太過，嘉其謀猷，盛其名器，居以重勢，委以大兵，故使會自謂算無遺策，功在不賞，輈張跋扈，遂構凶逆耳。向令太祖錄其小能，節以大禮，抑之以權勢，納之以軌則，則亂心無由而生，亂事無由而成矣。」帝曰：「然。」紞稽首曰：「陛下既已然微臣之言，宜思堅冰之漸，無使如會之徒復致覆喪。」帝曰：「當今豈有如會者乎？」紞曰：「東方朔有言『談何容易』，《易》曰：『臣不密則失身』。」帝乃屏左右曰：「卿極言之。」紞曰：「陛下謀謨之臣，著大功於天下，海內莫不聞知，據方鎮總戎馬之任者，皆在陛下聖慮矣。」帝默然。頃之，徵華為太常。以太廟屋棟折，免官。遂終帝之世，以列侯朝見。

惠帝即位，以華為太子少傅，與王戎、裴楷、和嶠俱以德望為楊駿所忌，皆不與朝政。及駿誅後，將廢皇太后，會群臣於朝堂，議者皆承望風旨，以為《春秋》絕文姜，今太后自絕于宗廟，亦宜廢黜。」惟華議以為「夫婦之道，父不能得之於子，子不能得之于父，皇太后非得罪于先帝者也。今黨其所親，為不母於聖世，宜依漢廢趙太后為孝成后故事，貶太后之號，還稱武皇后，居異宮，以全貴終之恩」。不從，遂廢太后為庶人。

楚王瑋受密詔殺太宰汝南王亮、太保衛瓘等，內外兵擾，朝廷大恐，計無所出。華白帝以「瑋矯詔擅害二公，將士倉卒，謂是國家意，故從之耳。今可遣騶虞幡使外軍解嚴，理必風靡。」上從之，瑋兵果敗。及瑋誅，華以首謀有功，拜右光祿大夫、開府儀同三司、侍中、中書監，金章紫綬。固辭開府。

賈謐與后共謀，以華庶族，儒雅有籌略，進無逼上之嫌，退為眾望所依，欲倚以朝綱，訪以政事。疑而未決，以問裴頠，頠素重華，深贊其事。華遂盡忠匡輔，彌縫補闕，雖當暗主虐後之朝，而海內晏然，華之功也。華懼后族之盛，作《女史箴》以為諷。賈后雖凶妒，而知敬重華。久之，論前後忠勳，進封壯武郡公。華十餘讓，中詔敦譬，乃受。數年，代下邳王晃為司空，領著作。

及賈后謀廢太子，左衛率劉卞甚為太子所信遇，每會宴，卞必預焉。屢見賈謐驕傲，太子恨之，形於言色，謐亦不能平。卞以賈后謀問華，華曰：「不聞。」卞曰：「卞以寒悴，自須昌小吏受公成拔，以至今日。士感知己，是以盡言，而公更有疑于卞邪！」華曰：「假令有此，君欲如何？」卞曰：「東宮俊乂如林，四率精兵萬人。公居阿衡之任，若得公命，皇太子因朝入錄尚書事，廢賈后於金墉城，兩黃門力耳。」華曰：「今天子當陽，太子，人子也，吾又不受阿衡之命，忽相與行此，是無其君父，而以不孝示天下也。雖能有成，猶不免罪，況權戚滿朝，威柄不一，而可以安乎！」及帝會群臣於式乾殿，出太子手書，遍示群臣，莫敢有言者。惟華諫曰；「此國之大禍。自漢武以來，每廢黜正嫡，恆至喪亂。且國家有天下日淺，願陛下詳之。」尚書左僕射裴頠以為宜先檢校傳書者，又請比校太子手書，不然，恐有詐妄。賈后乃內出太子素啟事十餘紙，眾人比視，亦無敢言非者，議至日西不決，后知華等意堅，因表乞免為庶人，帝乃可其奏。

初，趙王倫為鎮西將軍，撓亂關中，氐羌反叛，乃以梁王肜代之。或說華曰：「趙王貪昧，信用孫秀，所在為亂，而秀變詐，奸人之雄。今可遣梁王斬秀，刈趙之半，以謝關右，不亦可乎！」華從之，肜許諾。秀友人辛冉從西來，言於肜曰：「氐羌自反，非秀之為。」故得免死。倫既還，諂事賈后，因求錄尚書事，後又求尚書令。華與裴頠皆固執不可，由是致怨，倫、秀疾華如仇。武庫火，華懼因此變作，列兵固守，然後救之，故累代之寶及漢高斬蛇劍、王莽頭、孔子屐等盡焚焉。時華見劍穿屋而飛，莫知所向。

初，華所封壯武郡有桑化為柏，識者以為不詳。又華第舍及監省數有妖怪。少子韙以中台星坼，勸華遜位。華不從，曰；「天道玄遠，惟修德以應之耳。不如靜以待之，以俟天命。」及倫、秀將廢賈后，秀使司馬雅夜告華曰：「今社稷將危，趙王欲與公共匡朝廷，為霸者之事。」華知秀等必成篡奪，乃距之。雅怒曰：「刃將加頸，而吐言如此！」不顧而出。華方晝臥，忽夢見屋壞，覺而惡之。是夜難作，詐稱詔召華，遂與裴頠俱被收。華將死，謂張林曰：「卿欲害忠臣耶？」林稱詔詰曰：「卿為宰相，任天下事，太子之廢，不能死節，何也」華曰：「式乾之議，臣諫事具存，非不諫也。」林曰：「諫若不從，何不去位？」華不能答。須臾，使者至曰：「詔斬公。」華曰：「臣先帝老臣，中心如丹。臣不愛死，懼王室之難，禍不可測也。」遂害之于前殿馬道南，夷三族，朝野莫不悲痛之。時年六十九。
# 廿四史

廿四史| 序 | 書名 | 作者 | 今本 卷數 |
| --- | --- | --- | --- |
| 一 | 史記 | ［西漢］司馬遷 | 一百三十 |
| 二 | 漢書 | ［東漢］班固 | 一百 |
| 三 | 後漢書 | ［劉宋］范曄 | 一百二十 |
| 四 | 三國志 | ［西晉］陳壽 | 六十五 |
| 五 | 晉書 | ［唐］房玄齡 等 | 一百三十 |
| 六 | 宋書 | ［梁］沈約 | 一百 |
| 七 | 南齊書 | ［梁］蕭子顯 | 五十九 |
| 八 | 梁書 | ［唐］姚思廉 | 五十六 |
| 九 | 陳書 | 三十六 |
| 十 | 魏書 | ［北齊］魏收 | 一百一十四 |
| 十一 | 北齊書 | ［唐］李百藥 | 五十 |
| 十二 | 周書 | ［唐］令狐德棻 等 | 五十 |
| 十三 | 隋書 | ［唐］魏徵 等 | 八十五 |
| 十四 | 南史 | ［唐］李延壽 | 八十 |
| 十五 | 北史 | 一百 |
| 十六 | 舊唐書 | ［後晉］劉昫 等 | 二百 |
| 十七 | 新唐書 | ［北宋］歐陽修 等 | 二百二十五 |
| 十八 | 舊五代史 | ［北宋］薛居正 等 | 一百五十 |
| 十九 | 新五代史 | ［北宋］歐陽修 | 七十四 |
| 二十 | 宋史 | ［元］脫脫 等 | 四百九十六 |
| 廿一 | 遼史 | 一百一十六 |
| 廿二 | 金史 | 一百三十五 |
| 廿三 | 元史 | ［明］宋濂 等 | 二百一十 |
| 廿四 | 明史 | ［清］張廷玉 等 | 三百三十二 |
| 相關 | 東觀漢記 | ［東漢］劉珍 等 | 二十二 |
| 相關 | 新元史 | ［民國］柯劭忞 | 二百五十七 |
| 相關 | 清史稿 | ［民國］趙爾巽 等 | 五百二十九 |

《**廿四史**》者，中華史誌也，凡廿四書‎ ，曰《史記》、曰《漢書》、曰《後漢書》、曰《三國志》、曰《晉書》、曰《宋書》、曰《南齊書》、曰《梁書》、曰《陳書》、曰《魏書》、曰《北齊書》、曰《周書》、曰《隋書》、曰《南史》、曰《北史》、曰《舊唐書》、曰《新唐書》、曰《舊五代史》、曰《新五代史》、曰《宋史》、曰《遼史》、曰《金史》、曰《元史》、曰《明史》。

右諸書，清高宗所欽定，以為歷代之「正史」。其體例皆紀傳之體，凡三千二百十三卷，幾四千萬言；紀事始乎黃帝，終乎明崇禎十七年。

又有《東觀漢記》、《新元史》、《清史稿》，或與廿四史並論。
# 酒

醴
**酒**者，含醇之飲也。古謂醪、酎、醴，今析爲數綱：曰啤酒、黃酒、紅酒、葡萄酒、燒酒，所含乙醇不等，不及五釐者，或謂之無醇。

萬邦多有酒俗，宴飲交酬，禮樂攸關。若依古制，祭祀亦需飲酒。《禮記·禮運》有言：「夫禮之初，始諸飲食。」

酒者，抑性之藥，亂神之物，能滯中樞經脈之動。微酌則生欣樂、釋憂懼、通人情；過飲則致昏聵、喪神、殞命。久服亦成癮，曰酒疾。
# 雲南縣

**雲南縣**，中國舊縣也。

漢元封二年置，隸益州郡。東漢永平十二年，改屬永昌郡，治今祥雲縣雲南驛鎮。蜀建興三年，改屬雲南郡。唐初置雲南州，貞觀中改匡州，領勃弄縣、匡川縣二縣。蒙氏為雲南州，改品甸縣。晉因之，宋為**雲南州**。元立品甸千戶所。至元中復為雲南州。明洪武十五年降為縣，隸大理路。其後仍之，屬大理府；十七年改屬趙州。清亦屬大理府。民國十八年十一月，更名**祥雲縣**。

## 引據

* （明）劉文征《滇志》.雲南教育出版社,1991年12月第1版.
* 《大明一統志》卷八六 雲南布政司·大理府·雲南縣
* 云南省祥云县志编纂委员会《祥云县志》第四十五至四十六頁。中华书局以一九九六年刊諸北京，ISBN 7-101-01548-4。
* 戴均良《中国古今地名大词典》第三百八十七頁。上海辞书出版社以二〇〇五年刊諸上海，ISBN 7-5326-1743-2。
# 劉湘

**劉湘**，名**元勳**，字**甫澄**，**四川大邑人**。中華民國陸軍一級上將。

## 事

光緒三十四年，入四川陸軍速成學堂。
宣統元年，習畢，從軍。

民國五年八月，任四川一師二旅旅長。民國七年十月，任四川陸軍二師師長。翌年，任川軍總司令。

民國二十七年一月，病歿漢口，年四十九。國民政府追贈一級上將軍銜。民國二十七年二月十四日，國葬，於成都市郊。
# 西燕

**西燕**者，十六國前燕之余緒也。

西元三七〇年，前秦滅前燕，燕帝慕容暐及其弟北地王泓、中山王沖仕於秦。三八三年，淝水之戰前秦敗於晉。翌年，北地王泓反秦，號為西燕。秦天王苻堅誅慕容暐。慕容泓謀臣高蓋等以泓德望不如慕容沖，且持法苛峻，乃殺泓，立沖為皇太弟，承製行事，置百官。三八五年正月，慕容沖即皇帝位於阿房，改元更始。六月，沖入據長安，縱兵大掠。沖在長安，畏叔父後燕王垂強盛，不敢東歸。三八六年二月，左將軍韓延殺沖，立沖將段隨為燕王，改元昌平。三月，左仆射慕容恒、尚書慕容永襲段隨，殺之；立慕容顗為燕王，改元建明，帥鮮卑男女四十餘萬口去長安而東。恒又立沖之子瑤為帝，改元建平，諡沖曰威皇帝。眾皆去瑤奔永，永執瑤，殺之，立慕容泓子忠為帝，改元建武。六月，刁雲等殺西燕主忠，推慕容永為使持節、大都督中外諸軍事、大將軍、大單于、雍、秦、梁、涼四州牧、錄尚書事、河東王。九月，永遂進據長子，即皇帝位，改元中興。三九四年，西燕帝永亡於後燕慕容垂，立國七主十一年。

## 據

* 《資治通鑑》晉紀
# 孫恩

孫氏家譜
**孫恩**者，吳吳郡富春人，丞相綝弟也。

綝以孫亮親政，甚懼，還建業，稱疾不朝。乃使弟武衛將軍恩與干、闓分屯諸營，欲以專朝自固。

孫休即位，封恩御史大夫、衛將軍、縣侯。綝一門五侯，皆典禁兵，權傾人主，吳國未嘗有也。及休戮綝，恩遂見誅。

## 據

* 《三國志·吳書·諸葛滕二孫濮陽傳》
# 孫韶

**孫韶**字**公禮**，漢吳郡富春人。本俞氏，孫策愛之，賜姓孫氏，列之屬籍。

韶年十七，繕治京城。起樓櫓，修器備議禦敵。孫權從椒丘還，夜至京城下營，試攻驚之，兵皆乘城傳檄備警，歡聲動地，頗射外人，權使曉喻乃止。明日見韶，甚器之。即拜承烈校尉，食曲阿、丹徒二縣。後為廣陵太守、偏將軍。

權為吳王，遷揚威將軍，封建德侯。王稱尊號，為鎮北將軍。

自帝西征，還都武昌，韶不進見者十餘年。帝還建業，乃得朝覲。帝問青州、徐州諸屯要害，遠近人馬眾寡，曹魏將帥姓名，盡具識之，有問咸對。上歡悅曰：「吾久不見公禮，不圖進益乃爾。」加領幽州牧、假節。赤烏四年卒，時年五十三。

韶身長八尺，儀貌都雅。為邊將數十年，善養士卒，得其死力。常以警疆場遠斥候為務，先知動靜而為之備，故鮮有負敗。

韶有五子：孫越，孫楷，孫異，孫奕，孫恢。

## 評

* 《三國志》評曰：夫親親恩義，古今之常。宗子維城，詩人所稱。況此諸孫，或贊興初基，或鎮據邊陲，克堪厥任，不忝其榮者乎！故詳著云。
* 孫權歡悅曰：「吾久不見公禮，不圖進益乃爾。」

## 據

* 《三國志》·吳書·宗室傳
# 諸葛融

**諸葛融**，吳大將軍瑾之幼子也。攝兵駐公安，部曲吏士親附之。疆外無事，秋冬則射獵講武，春夏則延賓高會，休吏假卒，或不遠千里而造焉。每會輒歷問賓客，各言其能，乃合榻促席，量敵選對，或有博弈，或有摴蒱，投壺弓彈，部別類分，於是甘果繼進，清酒徐行，融周流觀覽，終日不倦。融父兄質素，雖在軍旅，身無采飾；而融錦罽文繡，獨為奢綺。

孫權薨，徙奮威將軍。後兄諸葛恪征淮南，假融節，令引軍入沔，以擊西兵。恪既誅，遺無難督施寬就將軍施績、孫壹、全熙等取融。融卒聞兵士至，惶懼猶豫，不能決計，兵到圍城，飲毒藥而死，三子皆伏誅。

## 據

* 《三國志·吳書·張顧諸葛步傳》
# 鍾離牧

**吳都鄉侯鍾離牧**，字**子幹**，漢會稽山陰人，漢魯相鍾離意七世孫也。吳赤烏五年，從郎中補太子輔義都尉，遷南海太守。還為丞相長史，轉司直，遷中書令。建安、鄱陽、新都三郡山民作亂，出牧為監軍使者，討平之。封**秦亭侯**，拜越騎校尉。

永安六年，以牧為平魏將軍，領武陵太守。魏遣郭純試武陵太守，誘致五谿諸夷攻吳。牧即率所領三千軍，斬惡民懷異心者魁帥百餘人及其支黨凡於余級，純等散，五谿平。遷公安督、揚武將軍，封**都鄉侯**，徙濡須督。復以前將軍假節，領武陵太守。卒官。家無餘財，士民思之。子**禕**嗣，代領兵。

牧少爰居永興，躬自墾田，種稻二十餘畝。臨熟，縣民有識認之。牧曰：「本以田荒，故墾之耳。」遂以稻與縣人。縣長聞之，召民系獄，欲繩以法，牧為之請。長曰：「君慕承宮，自行義事，僕為民主，當以法率下，何得寢公憲而從君邪？」牧曰：「此是郡界，緣君意顧，故來暫住。今以少稻而殺此民，何心復留？」遂出裝，還山陰，長自往止之，為釋系民。民慚懼，率妻子舂所取稻得六十斛米，送還牧，牧閉門不受。民輸置道旁，莫有取者。牧由此發名。

## 評

* 陳壽曰：「山越好為叛亂，難安易動，是以孫權不遑外御，卑詞魏氏。凡此諸臣，皆克寧內難，綏靜邦域者也……鐘離牧蹈長者之規。」

## 據

* 《三國志·吳書·賀全呂周鍾離傳》
# 全琮

**吳錢唐侯全琮**字**子璜**，漢吳郡錢唐人，柔子也。

是時中原士人避亂而南，琮傾家給濟，依琮居者以百數，遂顯名遠近。

孫權以為奮威校尉，授兵數千人，使討山越。遷偏將軍。

建安二十四年，劉備將關羽圍樊、襄陽，琮上疏陳羽可討之計，權時已與呂蒙謀之。及擒羽，權置酒公安。顧謂琮曰：「君前陳此，孤雖不相答，今日之捷，抑亦君之功也。」封**陽華亭侯**。

黃武元年，魏以舟軍大出洞口，**吳王**權使呂範督諸將拒之，軍營相望。敵數千人出江中，琮帶甲仗兵擊破之。遷綏南將軍，進封**錢唐侯**。

四年，假節領九江太守。

七年，王到皖，使琮與輔國將軍陸遜擊曹休，破之於石亭。是時丹楊、吳、會稽民復為賊，王分三郡險地為東安郡，琮領太守，大破賊眾。

黃龍元年，遷衛將軍、左護軍、徐州牧，尚公主。

嘉禾二年，督步騎五萬征六安，大破之。

赤烏九年，遷右大司馬、左軍師。大帝將圍朱崖州及夷州，皆先問琮。琮諫之，帝不聽。軍行經歲，士眾疾疫死者十有八九，帝深悔之。

赤烏十二年卒，子懌嗣。

琮為人恭順，善於承顏納規，言辭未嘗切迕。

#### 家屬

* 父 柔
* 兄 名不詳
* 子 緒
* 子 寄
* 子 懌
* 子 **吳 侄 禕
* 侄 靜
* 侄 儀

## 評

* 《三國志》評曰：「山越好為叛亂，難安易動，是以孫權不遑外御，卑詞魏氏。凡此諸臣，皆克寧內難，綏靜邦域者也。全琮有當世之才，貴重於時，然不檢奸子，獲譏毀名云。」

## 據

* 《三國志·吳書·賀全呂周鐘離傳》
# 陸胤

**陸胤**字**敬宗**，漢吳郡吳人，嘉興侯凱弟也。始為御史、尚書選曹郎。太子和聞其名，待以殊禮。會全寄、楊竺等阿附魯王霸，與和分爭，陰相譖構，胤坐收下獄，楚毒備至，終無他辭。事平，為衡陽督軍都尉。

赤烏十一年，交阯、九真夷賊攻沒城邑，交州騷動。以胤為交州刺史、安南校尉。胤入南界，喻以恩信，賊帥百餘人，并民五萬餘家，莫不稽顙，交域清泰。加安南將軍。復討蒼梧建陵賊，破之。

永安元年，徵西陵督，封都亭侯，後轉左虎林。中書丞華覈上書薦焉。

卒，子式嗣。

## 評

* 《三國志》評曰：「胤身潔事濟，著稱南土，可謂良牧矣。」

## 據

* 《三國志·吳書·潘濬陸凱傳》
# 二六四年

公元**二六四年**於諸曆| 干支 | 甲申 |
| 生肖 | 猴 |
| 《民報》軒轅 | 二九六二 |
| 《江蘇》軒轅 | 二七五五 |
| 唐堯 | 二四二〇 |
| 共和 | 一一〇五 |
| 孔曆 | 八一五 |
| 秦曆 | 四八五 |
| 日本皇紀 | 九二四 |
| 韓國檀君 | 二五九七 |
| 道曆 | 二九六一 |
| 佛曆 | 八〇八 |
| * 閱
* 論
* 纂
 |

公元**二六四年**者，閏年也，繼二六三年，下二六五年。

## 是年大事

* 魏鍾會有異志，姜維欲構亂興漢。乃使會誣鄧艾反，檻車徵艾還洛陽。會入成都，矯郭太后詔，起兵討司馬昭。 監軍衛瓘與諸將攻殺會、維，並遣人斬艾。
* 吳景帝崩，濮陽興與左將軍張布議，宜立長君，乃迎烏程侯皓為帝。

## 生

## 卒

* 鍾會
* 姜維
* 鄧艾
* 吳景帝
* 漢後主嬪妃李昭儀
* 張翼
* 廖化
* 宗預
* 衛繼
* 蔣斌
* 劉璿
* 鄧忠
* 師纂
* 濮陽興
* 張布
* 魏明元郭皇后
# 晉元帝

**晉中宗元皇帝**諱**睿**字**景文**。母琅邪王妃夏侯光姬。太熙元年襲爵琅邪王，嘗討成都王穎，失利，就國。懷帝即位，拜安東將軍、都督揚州諸軍事。後從王導之議，南遷建康，廣交吳族。

愍帝即位，拜丞相、大都督中外軍事。建興四年，匈奴擄愍帝，乃即位於建康，以續晉祀。

初，朝政一決於導及其兄敦。帝乃從刁協等議，欲削琅邪王氏大權。永昌元年王敦叛，兵進建康，殺重臣戴淵、周顗等。然敦無力滅晉，帝乃請和。翌年憂而崩，葬建平陵。太子紹嗣。